Alfred Kordelinin säätiö pitää Timo Hännikäisen apurahan voimassa

Säätiö myönsi Hännikäiselle lokakuun lopussa 6 000 euron apurahan kahden esseistisen proosateoksen kirjoittamiseen.

Kirjailija, esseisti Timo Hännikäinen Hexen Pressin välittämässä päiväämättömässä kuvassa. Lehtikuva

Hanna Anttila / STT

Tiedettä, kirjallisuutta ja taiteita tukevan Alfred Kordelinin säätiön hallitus pitää voimassa kirjailija Timo Hännikäiselle myöntämänsä 6 000 euron apurahan. Säätiön hallitus päätti asiasta sunnuntaina.

Säätiön hallitus käsitteli Hännikäisen hakemuksen uudestaan "apurahan hakijasta päätöksen jälkeen esiin nousseiden seikkojen vuoksi".

Käytännössä kyse oli Hännikäisen rasistisista ja naisvihamielisistä kirjoituksista, joista osa on jo useiden vuosien takaisia.

– Asiantuntijoiden tekemää apurahaesitystä ei muuteta. -- Säätiö ei perustele yksittäisiä apurahojen myöntöpäätöksiä. Säätiö ei hyväksy kirjailijan muualla esittämiä rasistisia ja naisvihamielisiä lausuntoja, säätiön sunnuntai-iltana julkaisemassa tiedotteessa todetaan.

Säätiön toimitusjohtaja Erik Båsk sanoi STT:lle, että asiasta ei ole enempää kommentoitavaa.

Säätiö myönsi Hännikäiselle lokakuun lopussa apurahan kahden esseistisen proosateoksen kirjoittamiseen. Apurahapäätös julkistettiin vasta perjantaina, ja sosiaalinen media vastasi kriittisesti.

Hännikäinen: Ideologisilla klikeilla valtaa

Hännikäinen kertoo STT:lle olevansa tietenkin tyytyväinen sunnuntain päätökseen, mutta pitävänsä oireellisena sitä, että koko uudelleenkäsittelysoppa pääsi syntymään.

– Päätöksessä järki voitti, säätiö säilytti suoraselkäisyyteensä. Säätiö päätti, että tässä tuetaan kirjallisuutta, eikä anneta ulkoisten asioiden ja huutosakkien vaikuttaa.

Hännikäisen mielestä koko jupakka kertoo paljon yhteiskunnan nykytilasta.

– Ideologisilla klikeillä on suuri valta sosiaalisessa mediassa, he pystyvät vyöryttämään tällaisia kampanjoita yksittäisiä ihmisiä vastaan ja luomaan ihan merkittävää painetta vakiintuneille instituutioillekin.

Apurahaa ei ole Hännikäiselle vielä maksettu.

Natsitervehdyksiä ja kohuposeeraus

Hännikäinen on herättänyt pahennusta rasistisilla ja naisvihamielisillä kirjoituksillaan sekä äärioikeistosympatioillaan. Hän nousi julkisuuteen 2009, jolloin hän julkaisi esseekokoelmansa Ilman (Savukeidas). Ilman käsitteli Hännikäisen omaa naisenpuutetta sekä epätoivottua selibaattia.

Viime vuoden juhannuksena Hännikäinen kirjoitti väkivallan uhreja tukevan Naisten Linjan sekä feministisen kansalaisjärjestön Naisasialiitto Unionin Facebook-sivuille rasistisia ja herjaavia viestejä, muun muassa Sieg Heil -natsitervehdyksen.

Hännikäinen kertoi myöhemmin Helsingin Sanomille kirjoittaneensa viestit humalassa. Tapauksen jälkeen Savukeidas-kustantamo päätti lopettaa Hännikäisen kirjojen julkaisun.

Hännikäinen päätoimittaa verkkolehti Sarastusta, joka määrittelee itsensä "kansalliseksi ja eurooppalaiseksi, traditionalistiseksi ja radikaaliksi verkkolehdeksi".

Julkaisun mukaan Sarastus ei ole sidoksissa mihinkään poliittiseen puolueeseen tai järjestöön. Lehti oli kuitenkin mukana järjestämässä viime vuonna kenraalikuvernööri Nikolai Bobrikovin ampuneen Eugen Schaumanin muistotilaisuutta Schaumanin haudalla Porvoossa.

Asiasta nousi kohu, koska perussuomalaisten kansanedustaja Olli Immonen poseerasi tilaisuudessa otetussa kuvassa yhdessä uusnatsistisen Suomen Vastarintaliikkeen jäsenten kanssa. Myös Hännikäinen oli samassa kuvassa Immosen vieressä ja piti tilaisuudessa puheen.

Hännikäinen on puhunut myös esimerkiksi kansallismielisen Suomen Sisu -järjestön juhlassa.